Pusaka (filem)

Pusaka merupakan filem seram Malaysia 2019 yang diarahkan oleh Razaisyam Rashid dengan idea asal oleh Natasha Chopra serta lakon layar oleh Anwari Ashraf, Alfie Palermo dan Amree Jukree. Ia dibintangi oleh Syafiq Kyle, Mimi Lana, Hafidz Roshdi, Sweet Qismina, Ogy Ahmad Daud dan Faizal Hussein. Ia mengisahkan seorang pegawai polis berpangkat Inspektor telah menemui mayat pasangan kembar yang terkurung di sebuah rumah tinggal dan memerlukan siasatan penuh oleh pihak polis yang diketuai oleh Inspektor Nuar. Semenjak itu, setiap langkah Nuar dihantui pelbagai kelibat dan gangguan. Kematian demi kematian sering berlaku. Filem ini ditayangkan di Malaysia, Singapura dan Brunei pada 31 Oktober 2019 dan menerima ulasan positif daripada pengkritik filem.

Sinopsis
Balqis dan Qistina (Sweet Qismina) merupakan sepasang adik beradik kembar perempuan yang ditemui oleh Inspektor Nuar dalam sebuah rumah kosong, yang mana kedua-duanya telah dikurung secara misteri. Bagaimanapun, selepas penemuan itu, pegawai polis yang cekap itu kini perlu segera menyelesaikan misteri di sebalik kembar tersebut kerana dia bukan sahaja diganggu pelbagai kejadian aneh selepas menjumpai mereka, malah setiap orang yang berkait dengan kes itu juga mula mati seorang demi seorang.

Pelakon

 Syafiq Kyle sebagai Inspektor Nuar Ishak
 Mimi Lana sebagai Nur Ishak
 Hafidz Roshdi sebagai Luqman
 Sweet Qismina sebagai Balqis Megat Mahmud dan Qistina Megat Mahmud
 Ogy Ahmad Daud sebagai Opah / Puteri Najwa
 Faizal Hussein sebagai Mansor
 Draman Muhammad sebagai Megat Mahmud
 Aleza Shadan sebagai Faizah
 Yuna Rahim sebagai Khaleeda
 Faizul Syaharin sebagai Haikal
 Aloy Paradox sebagai Hanif
 Megat Sharizal sebagai Salman

Penerbitan
Pusaka diarahkan oleh Razaisyam Rashid, ia merupakan filem ketiga arahannya selepas My Indie Rock Darling (2007) dan CEO (2014) dengan naratif ceritanya berdasarkan idea asal dari Natasha Chopra dan lakon layar serta skrip digarap sepenuhnya oleh pasukan penulis Astro Shaw yang dikenal sebagai Writers' Room. Filem ini menandakan penampilan layar lebar pertama Hafidz Roshdi, Mimi Lana dan Yuna Rahim. Kos pembikinan filem menelan belanja sebanyak RM2 juta dan telah menjalani penggambaran selama 30 hari.

Keluaran dan sambutan
Pusaka ditayangkan pada 31 Oktober 2019. Filem ini meraih kutipan sebanyak RM2 juta dalam masa empat hari tayangan. Pusaka berjaya memperoleh kutipan kasar sebanyak RM7.2 juta dalam masa 11 hari tayangan, sekaligus memintas kutipan hujung minggu filem Maleficent: Mistress of Evil dan Terminator: Dark Fate. Filem ini turut mendominasi tangga pertama carta filem pecah panggung Golden Screen Cinemas (GSC) selama lima hari berturut-turut. Pusaka berjaya memperoleh kutipan pecah panggung sebanyak RM11 juta selepas 18 hari tayangan. 

Setelah 4 minggu ditayangkan, filem ini bersama-sama Ejen Ali: The Movie terbitan Primeworks Studios dan WIRA juga terbitan Astro Shaw dan Primeworks Studios juga berjaya mendapat kedudukan Top 10 Movies @ GSC direkodkan pada 29 November 2019. Facebook Ejen Ali mengucapkan terima kasih kepada penonton atas sokongan kepada filem animasi Malaysia dan filem lakonan anak Malaysia. Secara tidak langsung, filem ini berjaya mengatasi filem Sangkar juga terbitan Astro Shaw sekaligus membawa pulang gelaran "Filem Seram Nombor 1 Malaysia 2019".

Menulis untuk Malaysiakini, Za'im Yusoff menyifatkan "Pusaka lebih cemerlang berbanding Dukun, rupa-rupanya ia cuma lebih baik daripada Munafik 2. Tidak lebih, tidak kurang".

Anugerah dan pencapaian

Sekuel 
Menurut Razaimsyam, filem sekuel akan muncul dengan sekuelnya pula khusus untuk penggemar genre penyiasatan seram tempatan.

Filem ini sedang dalam pembikinan dengan mengekalkan pelakon yang sama.

Rujukan

Pautan luar
 

Filem seram Malaysia
Filem Malaysia tahun 2019
Filem 2019
Filem arahan Razaisyam Rashid
Filem terbitan Astro Shaw